[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.2.2007

COM(2007) 58 τελικό

2007/0025 (CNS)

2007/0026 (CNS)

2007/0027 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2001/114/ΕΚ για ορισμένα, μερικά ή ολικά αφυδατωμένα, διατηρημένα γάλατα που προορίζονται για τη διατροφή του ανθρώπου

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2597/97 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. Εισαγωγή

Η παρούσα δέσμη προτάσεων περιλαμβάνει τροποποιήσεις των εξής πράξεων:

- οδηγία 2001/114/ΕΚ του Συμβουλίου για ορισμένα, μερικά ή ολικά αφυδατωμένα, διατηρημένα γάλατα που προορίζονται για τη διατροφή του ανθρώπου,

- κανονισμός (ΕΚ) αριθ. 1255/1999 του Συμβουλίου περί κοινής οργανώσεως αγοράς στον τομέα του γάλακτος και των γαλακτοκομικών προϊόντων και

- κανονισμός (ΕΚ) αριθ. 2597/97 του Συμβουλίου περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης.

Οι προτεινόμενες προτάσεις θα επιτρέψουν ιδίως την απλοποίηση ορισμένων κανόνων στον τομέα του γάλακτος προς το συμφέρον όλων των εμπλεκόμενων φορέων.

II. Οδηγία 2001/114/ΕΚ του Συμβουλίου

Η κοινοτική βιομηχανία γάλακτος και οι εξαγωγείς γάλακτος σε σκόνη και συμπυκνωμένου γάλακτος έχουν ζητήσει προ πολλού την τροποποίηση των κοινοτικών κανόνων όσον αφορά την περιεκτικότητα των εν λόγω προϊόντων σε πρωτεΐνες. Επί του παρόντος, η φυσική περιεκτικότητα σε πρωτεΐνες γάλακτος του γάλακτος που συλλέγεται πρέπει να παραμένει η ίδια στο διατηρημένο γάλα. Δεν επιτρέπεται η προσαρμογή σε πρότυπο επίπεδο της περιεκτικότητας σε πρωτεΐνες.

Εντούτοις, από το 1999 η επιτροπή του Codex Alimentarius έχει επιτρέψει την εν λόγω πρωτεϊνική τυποποίηση στο πλαίσιο του διεθνούς προτύπου για το ξηρό γάλα που ορίστηκε από την επιτροπή.

Κατά συνέπεια, οι ανταγωνιστές εκτός Κοινότητας που παράγουν σύμφωνα με τα εν λόγω πρότυπα έχουν οικονομικό πλεονέκτημα έναντι των κοινοτικών παραγωγών. Οι συνημμένες προτάσεις αποβλέπουν στην τροποποίηση της κατάστασης αυτής, επιτρέποντας την τυποποίηση της περιεκτικότητας σε πρωτεΐνες στην Κοινότητα σύμφωνα με τα πρότυπα του Κώδικα Τροφίμων (ελάχιστη περιεκτικότητα 34%, εκφραζόμενη επί του στερεού υπολείμματος χωρίς λιπαρές ουσίες).

Δεδομένου ότι η φυσική περιεκτικότητα σε πρωτεΐνες του γάλακτος σε σκόνη κυμαίνεται από 31% έως 37%, η τυποποίηση σε 34% είναι πιθανό να οδηγήσει στη διάθεση στην κοινοτική αγορά σημαντικών ποσοτήτων πρωτεϊνών. Με βάση τις προβλέψιμες εξελίξεις στην αγορά των πρωτεϊνών γάλακτος, η οποία χαρακτηρίζεται από ισχυρή ζήτηση, δεν αναμένεται ωστόσο οι αυξημένες διαθεσιμότητες να επιφέρουν πρόσθετες δαπάνες για την Κοινότητα, εάν υπάρξουν πρόσθετες δαπάνες, όσον αφορά την παρέμβαση, τις επιστροφές κατά την εξαγωγή και τις ενισχύσεις διάθεσης. Η γενικά υψηλότερη εμπορική αξία των πρωτεϊνών σε συνδυασμό με την ενίσχυση της ανταγωνιστικότητας στην παγκόσμια αγορά ενδέχεται ακόμη και να προκαλέσουν αύξηση τις τιμής του γάλακτος, με εμπορικά οφέλη για τους παραγωγούς γάλακτος.

Η τιμή παρέμβασης για το αποκορυφωμένο γάλα σε σκόνη (ΑΓΣ) βασίζεται σήμερα σε περιεκτικότητα σε πρωτεΐνες 35,6%. Με την κοινοτική τυποποίηση σε 34%, το πρότυπο παρέμβασης θα αναμενόταν λογικά να ευθυγραμμιστεί με το επίπεδο αυτό και να πραγματοποιηθούν οι αντίστοιχες προσαρμογές της τιμής παρέμβασης [βλ. σημείο ΙΙΙ α)].

III. Κανονισμός (ΕΚ) αριθ. 1255/1999 του Συμβουλίου

α) Μείωση της τιμής παρέμβασης για το ΑΓΣ

Η ως άνω αναφερόμενη προσαρμογή της τιμής παρέμβασης για το ΑΓΣ είναι αυστηρά μαθηματική και ακολουθεί τους ισχύοντες κανόνες για μείωση της τιμής εφόσον το ΑΓΣ έχει περιεκτικότητα σε πρωτεΐνες χαμηλότερη από το πρότυπο παρέμβασης που ανέρχεται σε 35,6%. Εφαρμόζεται μείωση κατά 1,75% για κάθε ποσοστιαία μονάδα χαμηλότερη από το πρότυπο.

Το νέο πρότυπο παρέμβασης 34% θα είχε επομένως ως συνέπεια μια νέα τιμή παρέμβασης χαμηλότερη κατά 2,8% (1,6% x 1,75) από την ισχύουσα τιμή. Επιπλέον, λόγω της νέας δυνατότητας τυποποίησης του ΑΓΣ, είναι σκόπιμο να επιτρέπεται η παρέμβαση μόνο για το τυποποιημένο ΑΓΣ με περιεκτικότητα σε πρωτεΐνες 34%. Επομένως το άρθρο 7 πρέπει να τροποποιηθεί αναλόγως.

β) Κατάργηση του μηχανισμού ενεργοποίησης της παρέμβασης για το βούτυρο

Σύμφωνα με τους ισχύοντες κανόνες παρέμβασης για το βούτυρο, από την 1η Μαρτίου έως τις 31 Αυγούστου η παρέμβαση είναι ανοιχτή στα κράτη μέλη όπου η μέση τιμή της αγοράς είναι ίση με ή χαμηλότερη από το 92% της τιμής παρέμβασης για δύο διαδοχικές εβδομάδες. Η αναστολή των αγορών αποφασίζεται για τα κράτη μέλη όπου η μέση τιμή του βουτύρου είναι ίση με ή υψηλότερη από το 92% για δύο διαδοχικές εβδομάδες. Η σημερινή καθορισμένη τιμή αγοράς ανέρχεται στο 90% της τιμής παρέμβασης. Το σύστημα αυτό είναι διοικητικά επιβαρυντικό για τα κράτη μέλη και την Επιτροπή και έχει χάσει την πρακτική του αξία.

Χωρίς να μειωθεί η αξία του συστήματος παρέμβασης, είναι επομένως σκόπιμο να απλοποιηθούν οι διατάξεις με την κατάργηση του μηχανισμού ενεργοποίησης στο 92%. Οι οργανισμοί παρέμβασης μπορούν απλώς να αγοράζουν το βούτυρο στο 90% της τιμής παρέμβασης από την 1η Μαρτίου μέχρι να επιτευχθεί το γενικό κοινοτικό ανώτατο όριο. Στη συνέχεια, η Επιτροπή μπορεί είτε να αναστείλει την αγορά στην παρέμβαση ή να επιτρέψει τη συνέχισή της μέσω ενός συστήματος δημοπρασίας, όπως προβλέπεται ήδη από τους κανόνες. Επομένως το άρθρο 6 παράγραφος 1 πρέπει να τροποποιηθεί αναλόγως.

γ) Κατάργηση της εθνικής κατηγορίας ποιότητας για το βούτυρο

Η αναφορά στην «εθνική κατηγορία ποιότητας» θεσπίστηκε στην κοινοτική νομοθεσία σε μια εποχή στην οποία δεν υπήρχαν κοινοτικά πρότυπα για το βούτυρο.

Το 1995 θεσπίστηκαν οι κοινές απαιτήσεις ποιότητας για το βούτυρο παρέμβασης. Διαπιστώθηκε ότι οι απαιτήσεις αυτές ήταν πολύ αυστηρές και η επαλήθευσή τους επαχθή και, συνεπώς, συνεχίστηκε η αναφορά στις εθνικές κατηγορίες για το βούτυρο στο πλαίσιο των διαφόρων καθεστώτων ενισχύσεων. Ωστόσο, με 27 εθνικές κατηγορίες σήμερα υπάρχει προφανώς κίνδυνος η χορήγηση ενισχύσεων να συνδέεται με διαφορετικές ποιότητες και διαφορετικά συστήματα ελέγχου. Ως εκ τούτου, προτείνεται να αντικατασταθεί η εθνική κατηγορία ως κριτήριο ποιότητας του βουτύρου με τις κοινοτικές απαιτήσεις για το βούτυρο που εξάγεται με επιστροφές. Οι εν λόγω απαιτήσεις όχι μόνο είναι λιγότερο επαχθείς από τις απαιτήσεις παρέμβασης, αλλά και ο έλεγχός τους είναι ευκολότερος. Επομένως το άρθρο 6 παράγραφοι 2 και 3 πρέπει να τροποποιηθεί αναλόγως.

δ) Κατάργηση ορισμένων ενισχύσεων για την ιδιωτική αποθεματοποίηση

Δεδομένου ότι στην πράξη οι επιχειρήσεις δεν προέβησαν στην ιδιωτική αποθεματοποίηση της κρέμας ή του αποκορυφωμένου γάλακτος σε σκόνη για να υποστηρίξουν την αγορά γάλακτος, τα δύο μέτρα μπορούν να θεωρηθούν παρωχημένα και πρέπει να εξαλειφθούν από το βασικό κανονισμό για τα γαλακτοκομικά προϊόντα.

ε) Κατάργηση της ενίσχυσης διάθεσης για ένοπλες δυνάμεις

Ομοίως, η δυνατότητα χορήγησης ενίσχυσης για το βούτυρο που αγοράζεται από ένοπλες δυνάμεις (άρθρο 13 παράγραφος 1 στοιχείο β)) είναι παρωχημένη και πρέπει να εξαλειφθεί από τον κανονισμό.

στ) Θέσπιση ενιαίου συντελεστή ενίσχυσης για το γάλα στα σχολεία

Το άρθρο 14 προβλέπει τη χορήγηση κοινοτικής ενίσχυσης στο πλαίσιο του καθεστώτος διανομής γάλακτος στα σχολεία. Παρά την αναμφισβήτητη μεγάλη διατροφική και διαφημιστική αξία του συστήματος, τα κράτη μέλη θεωρούν την εφαρμογή του πολύπλοκη και επιβαρυντική. Προκειμένου να απλοποιηθεί το σύστημα, προτείνεται να καθιερωθεί ένας ενιαίος συντελεστής ενίσχυσης, ανεξάρτητα από το είδος γάλακτος που παρέχεται στους μαθητές. Ο ενιαίος συντελεστής ενίσχυσης πρέπει να καθιερωθεί με βάση την κατανάλωση κατά το παρελθόν των διαφόρων ποιοτήτων γάλακτος στο πλαίσιο του καθεστώτος διανομής γάλακτος στα σχολεία. Όσον αφορά τα άλλα επιλέξιμα προϊόντα γάλακτος, τα ποσά των ενισχύσεων πρέπει να καθορίζονται λαμβάνοντας υπόψη την απλοποίηση αυτή.

ζ) Κατάργηση της υποχρεωτικής χρήσης του πιστοποιητικού εισαγωγής

Σύμφωνα με το άρθρο 26 για κάθε εισαγωγή προϊόντων του άρθρου 1 απαιτείται η χρήση πιστοποιητικού εισαγωγής. Εντούτοις, όσον αφορά τις ποσοστώσεις εισαγωγής, εδώ και ορισμένο διάστημα η ΓΔ Φορολογίας και Τελωνειακής Ένωσης της Επιτροπής παρακολουθεί τις εισαγωγές διαφόρων γεωργικών προϊόντων μέσω του συστήματος «εξυπηρέτηση κατά σειρά προτεραιότητας». Το σύστημα βασίζεται στην καθημερινή παρακολούθηση των εισαγόμενων ποσοτήτων με τη βοήθεια αξιόπιστου δικτύου υπολογιστών στα κράτη μέλη.

Ως πηγή πληροφοριών για τους εμπλεκόμενους φορείς, το σύστημα παρακολούθησης της ΓΔ Φορολογίας και Τελωνειακής Ένωσης παρέχει πιο ακριβή, ενημερωμένα και διαφανή στοιχεία απ’ ό,τι το σημερινό σύστημα των πιστοποιητικών. Στο πλαίσιο αυτό προτείνεται, στους τομείς όπου οι ποσοστώσεις εισαγωγών παρακολουθούνται ή θα παρακολουθούνται από τη ΓΔ Φορολογίας και Τελωνειακής Ένωσης, να απαλλάσσονται οι επιχειρήσεις από την προσκόμιση πιστοποιητικού εισαγωγής.

IV. Κανονισμός (ΕΚ) αριθ. 2597/97 του Συμβουλίου

Ο κανονισμός αυτός προβλέπει σήμερα ότι μόνο τρεις κατηγορίες γάλακτος κατανάλωσης μπορούν να παραχθούν και να διατεθούν στο εμπόριο στην Κοινότητα:

- αποκορυφωμένο γάλα (περιεκτικότητας σε λιπαρές ουσίες έως 0,5%),

- ημιαποκορυφωμένο γάλα (περιεκτικότητας σε λιπαρές ουσίες από 1,5% έως 1,8%),

- πλήρες γάλα (περιεκτικότητας σε λιπαρές ουσίες τουλάχιστον 3,5%).

Ωστόσο, κατά το παρελθόν έγιναν δεκτές πολυάριθμες παρεκκλίσεις από τις ανωτέρω τιμές στο πλαίσιο διαφόρων συνθηκών προσχώρησης. Όλες αυτές οι παρεκκλίσεις λήγουν το 2009, με εξαίρεση την Εσθονία της οποίας η παρέκκλιση λήγει τον Απρίλιο 2007. Η Εσθονία έχει ζητήσει επίσημα παράταση της παρέκκλισής της και προκειμένου να διασφαλιστεί η ισότητα μεταχείρισης προτείνεται να εκπονηθεί χωριστή πρόταση για την ανταπόκριση στο αίτημα αυτό με τη χορήγηση παράτασης έως το 2009.

Επιπλέον, εδώ και πολλά έτη παρατηρείται μια σαφή και σταθερή τάση στην Κοινότητα σχετικά με την κατανάλωση γαλακτοκομικών προϊόντων με λιγότερα λίπη γάλακτος, ιδίως όσον αφορά το γάλα κατανάλωσης.

Προκειμένου να υπάρξει ανταπόκριση στις αλλαγές αυτές των διατροφικών συνηθειών και να επιτευχθεί ο γενικός στόχος της ενθάρρυνσης της παραγωγής γεωργικών προϊόντων για τα οποία υπάρχει ζήτηση στην αγορά προτείνεται να ελευθερωθεί η αγορά γάλακτος κατανάλωσης, επιτρέποντας την παραγωγή και εμπορία στην Κοινότητα γάλακτος περιεκτικότητας σε λιπαρές ουσίες διαφορετική από τις τρεις ανωτέρω κατηγορίες, με την προϋπόθεση ότι θα αναγράφονται στην ετικέτα σαφείς και ευδιάκριτες πληροφορίες ως προς την περιεκτικότητα σε λίπη.

Η ελευθέρωση αυτή θα είχε ως αποτέλεσμα να καταστούν περιττές ορισμένες από τις προαναφερόμενες παρεκκλίσεις, ενώ ταυτόχρονα θα διασφάλιζε μεγαλύτερη διαφάνεια και αύξηση του εμπορίου μεταξύ των κρατών μελών.

V. Οικονομικές συνέπειες

Η τυποποίηση του διατηρημένου γάλακτος σε συνδυασμό με τη μείωση της τιμής παρέμβασης για το ΑΓΣ κατά 2,8% είναι πιθανό να οδηγήσει σε ελαφρά αύξηση της παραγωγής ΑΓΣ, ενώ το μεγαλύτερο μέρος της συμπληρωματικής ποσότητας των πρωτεϊνών που θα προκύψουν από την τυποποίηση θα απορροφηθεί από την αυξημένη παραγωγή τυριού και νωπών γαλακτοκομικών προϊόντων. Με τη σειρά της, η αύξηση αυτή θα προκαλέσει μεγαλύτερη χρήση των λιπαρών ουσιών στα εν λόγω προϊόντα και αναλογικά χαμηλότερη παραγωγή και εξαγωγή βουτύρου. Επομένως, σε γενικές γραμμές, η τυποποίηση θα επιτρέψει την εξοικονόμηση δημοσιονομικών πόρων.

Οι προτεινόμενες τροποποιήσεις του βασικού κανονισμού (κανονισμός (ΕΚ) αριθ. 1255/1999), με εξαίρεση την τιμή παρέμβασης για το ΑΓΣ, είναι τεχνικής/παρωχημένης φύσης και δεν θα συνεπάγονται εξοικονόμηση πόρων ή νέες δαπάνες για τον προϋπολογισμό. Η καθιέρωση ενός ενιαίου συντελεστή ενίσχυσης για το γάλα στα σχολεία δεν μεταβάλλει το συνολικό χρηματοδοτικό πλαίσιο του καθεστώτος.

Τέλος, εκτιμάται ότι η ελευθέρωση του κανονισμού για το γάλα κατανάλωσης (κανονισμός (ΕΚ) αριθ. 2597/97) δεν θα οδηγήσει σε αλλαγή του ρυθμού της στροφής προς το γάλα κατανάλωσης με χαμηλότερη περιεκτικότητα σε λιπαρές ουσίες. Δεδομένου ότι δεν αναμένεται μεταβολή της τάσης όσον αφορά τη μέση περιεκτικότητα σε λιπαρές ουσίες, δεν θα υπάρξουν δημοσιονομικές επιπτώσεις σε σύγκριση με την ισχύουσα νομοθεσία.

2007/0025 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2001/114/ΕΚ για ορισμένα, μερικά ή ολικά αφυδατωμένα, διατηρημένα γάλατα που προορίζονται για τη διατροφή του ανθρώπου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[1],

τη γνώμη του Ευρωπαϊκού Κoινoβoυλίoυ[2],

Εκτιμώντας τα ακόλουθα:

1. Λόγω της όλο και μεγαλύτερης ανάγκης εναρμόνισης του διεθνούς εμπορίου, είναι σκόπιμο να προβλεφθούν διατάξεις ώστε να επιτραπεί η τυποποίηση της περιεκτικότητας σε πρωτεΐνες του αποκορυφωμένου γάλακτος σε σκόνη, του πλήρους γάλακτος σε σκόνη και του συμπυκνωμένου γάλακτος σε επίπεδο 34%, εκφραζόμενη επί του στερεού υπολείμματος χωρίς λιπαρές ουσίες.

2. Παράλληλα με την τυποποίηση, είναι αναγκαίο να οριστούν οι πρώτες ύλες καθώς και η σύνθεση των πρώτων υλών για την προσαρμογή της περιεκτικότητας σε πρωτεΐνες.

3. Η οδηγία 2001/114/ΕΚ του Συμβουλίου[3] πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 2001/114/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως την 1η Ιανουαρίου 2008. Κοινοποιούν αμέσως στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα I της οδηγίας 2001/114/ΕΚ τροποποιείται ως εξής:

1) Στο σημείο 1 «Γάλα μερικά αφυδατωμένο», το πρώτο εδάφιο αντικαθίσταται από το ακόλουθο κείμενο:

«Το ζαχαρούχο ή μη ζαχαρούχο υγρό προϊόν, που λαμβάνεται με μερική αφαίρεση του ύδατος από γάλα, από ολικά ή μερικά αποβουτυρωμένο γάλα ή από μείγμα των προϊόντων αυτών, στα οποία ενδεχομένως έχει προστεθεί κρέμα γάλακτος ή γάλα ολικά αφυδατωμένο ή και τα δύο αυτά προϊόντα, εφόσον η ποσότητα του προστιθέμενου ολικά αφυδατωμένου γάλακτος δεν υπερβαίνει, στο τελικό προϊόν, το 25% του ολικού στερεού υπολείμματος γάλακτος.»

2) Στο σημείο 2 «Γάλα ολικά αφυδατωμένο», το πρώτο εδάφιο αντικαθίσταται από το ακόλουθο κείμενο:

«Το στερεό προϊόν του οποίου η κατά βάρος περιεκτικότητα σε νερό δεν υπερβαίνει το 5% στο τελικό προϊόν και το οποίο λαμβάνεται με την αφαίρεση του νερού από γάλα, από ολικά ή μερικά αποβουτυρωμένο γάλα, από κρέμα γάλακτος ή από μείγμα των προϊόντων αυτών.»

3) Το σημείο 3 «Επεξεργασίες» τροποποιείται ως εξής:

α) Στο στοιχείο β), η εισαγωγική φράση αντικαθίσταται από το ακόλουθο κείμενο:

«Με την επιφύλαξη του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 για τον καθορισμό ειδικών κανόνων υγιεινής για τα τρόφιμα ζωικής προέλευσης*, η συντήρηση των προϊόντων που αναφέρονται στις παραγράφους 1 και 2, επιτυγχάνεται:

* ΕΕ L 139 της 30.4.2004, σ. 55. Διορθωμένη έκδοση ΕΕ L 226 της 25.6.2004, σ. 22.»

β) Προστίθεται το ακόλουθο στοιχείο γ):

«Η περιεκτικότητα του γάλακτος σε πρωτεΐνες μπορεί να προσαρμοστεί σε ελάχιστη περιεκτικότητα 34% (εκφραζόμενη επί του στερεού υπολείμματος χωρίς λιπαρές ουσίες), με αποκλειστικό σκοπό τη συμμόρφωση προς τις απαιτήσεις των σημείων 1 και 2 του παρόντος παραρτήματος όσον αφορά τη σύσταση, με την προσθήκη και/ή την αφαίρεση συστατικών του γάλακτος χωρίς μεταβολή της αναλογίας πρωτεϊνών ορού γάλακτος προς καζεΐνη του γάλακτος που έχει υποστεί προσαρμογή.»

4) Το σημείο 4 «Επιτρεπόμενες προσθήκες» αντικαθίσταται από το ακόλουθο κείμενο:

«4. Επιτρεπόμενες προσθήκες και πρώτες ύλες

α) Σύμφωνα με το άρθρο 2, επιτρέπεται η προσθήκη βιταμινών στην περίπτωση των προϊόντων που αναφέρονται στο παρόν παράρτημα, με την επιφύλαξη της οδηγίας 90/496/ΕΟΚ.

β) Οι επιτρεπόμενες πρώτες ύλες με σκοπό την προσαρμογή της περιεκτικότητας σε πρωτεΐνες που αναφέρεται στο σημείο 3 στοιχείο γ) είναι οι εξής:

i) ίζημα γάλακτος

Το ίζημα γάλακτος είναι το προϊόν που λαμβάνεται από τη συμπύκνωση των πρωτεϊνών γάλακτος με υπερδιήθηση του γάλακτος, του μερικά αποκορυφωμένου γάλακτος ή του αποκορυφωμένου γάλακτος.

ii) διήθημα γάλακτος

Το διήθημα γάλακτος είναι το προϊόν που λαμβάνεται με την απομάκρυνση των πρωτεϊνών γάλακτος και των λιπαρών ουσιών γάλακτος από το γάλα, το μερικά αποκορυφωμένο γάλα ή το αποκορυφωμένο γάλα με υπερδιήθηση. και

iii) λακτόζη

Η λακτόζη είναι φυσικό συστατικό του γάλακτος που λαμβάνεται από ορό γάλακτος με ελάχιστη περιεκτικότητα σε άνυδρη λακτόζη 99,0% m/m επί ξηρού υπολείμματος. Μπορεί να είναι άνυδρη ή να περιέχει ένα μόριο ύδατος κρυσταλλώσεως ή να είναι μείγμα των δύο αυτών μορφών.»

2007/0026 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[4],

τη γνώμη τoυ Ευρωπαϊκoύ Κoινoβoυλίoυ[5],

Εκτιμώντας τα ακόλουθα:

4. Το άρθρο 7 παράγραφος 1 του κανονισμού (ΕΚ) αριθ. 1255/1999 του Συμβουλίου[6] ορίζει τις ελάχιστες απαιτήσεις όσον αφορά την περιεκτικότητα σε πρωτεΐνες του αποκορυφωμένου γάλακτος σε σκόνη που αγοράζεται κατά παρέμβαση σε 35,6% επί του στερεού και χωρίς λιπαρές ουσίες υπόλειμμα. Αφού επιτράπηκε στην Κοινότητα η τυποποίηση σε 34% ορισμένων αφυδατωμένων διατηρημένων γαλάτων, είναι σκόπιμο για την ορθή διαχείριση των αποθεμάτων παρέμβασης να προβλεφθεί ότι η ποιότητα της παρέμβασης καθορίζεται στο επίπεδο αυτό. Η τιμή παρέμβασης για το αποκορυφωμένο γάλα σε σκόνη, που καθορίζεται στο άρθρο 4 παράγραφος 1 του εν λόγω κανονισμού, πρέπει να τροποποιηθεί ώστε να ληφθεί υπόψη το νέο πρότυπο όσον αφορά την περιεκτικότητα σε πρωτεΐνες.

5. Το άρθρο 6 παράγραφος 1 του κανονισμού (ΕΚ) αριθ. 1255/1999 προβλέπει την αγορά βουτύρου από τους οργανισμούς παρέμβασης όταν οι τιμές αγοράς του βουτύρου είναι κατώτερες από το 92% των τιμών παρέμβασης για δύο διαδοχικές εβδομάδες. Η διαδικασία αυτή είναι διοικητικά επιβαρυντική. Με βάση τις πλέον πρόσφατες τροποποιήσεις του συστήματος παρέμβασης και με σκοπό την απλοποίηση του εν λόγω συστήματος είναι σκόπιμο να καταργηθεί ο μηχανισμός ενεργοποίησης.

6. Το άρθρο 6 παράγραφος 3 του κανονισμού (ΕΚ) αριθ. 1255/1999 προβλέπει τη χορήγηση ενισχύσεων για την ιδιωτική αποθεματοποίηση μόνο όσον αφορά το βούτυρο που κατατάσσεται σύμφωνα με εθνικές κλάσεις ποιότητας. Η εφαρμογή διαφορετικών ποιοτήτων στα κράτη μέλη προκαλεί διαφορετική μεταχείριση όσον αφορά τις ενισχύσεις. Προκειμένου να διασφαλιστεί η ισότητα μεταχείρισης και να απλοποιηθεί η διαχείριση των ενισχύσεων για την ιδιωτική αποθεματοποίηση, τα εθνικά κριτήρια είναι σκόπιμο να αντικατασταθούν από κοινοτικά κριτήρια τα οποία χρησιμοποιούνται για άλλα μέτρα στήριξης της αγοράς.

7. Σύμφωνα με το άρθρο 6 παράγραφος 3 του κανονισμού (ΕΚ) αριθ. 1255/1999, οι ενισχύσεις για την ιδιωτική αποθεματοποίηση κρέμας χορηγούνται ως μέτρο στήριξης της αγοράς. Ομοίως, σύμφωνα με το άρθρο 7 παράγραφος 3 του εν λόγω κανονισμού είναι δυνατή η χορήγηση ενισχύσεων για την ιδιωτική αποθεματοποίηση του αποκορυφωμένου γάλακτος σε σκόνη. Δεδομένου ότι στην πράξη τα δύο μέτρα στήριξης δεν έχουν ενεργοποιηθεί για μεγάλο χρονικό διάστημα, ακόμη και σε καταστάσεις σοβαρής έλλειψης ισορροπίας στις αγορές λιπαρών ουσιών γάλακτος και πρωτεϊνών γάλακτος, τα δύο αυτά μέτρα μπορούν να θεωρηθούν παρωχημένα και πρέπει να καταργηθούν.

8. Το άρθρο 13 παράγραφος 1 στοιχείο β) του κανονισμού (ΕΚ) αριθ. 1255/1999 προβλέπει τη δυνατότητα αγοράς από τις ένοπλες δυνάμεις βουτύρου σε μειωμένη τιμή. Εντούτοις, η διάταξη αυτή δεν έχει εφαρμοστεί από το 1989 και ο εν λόγω μηχανισμός στήριξης θεωρείται περιττός.

9. Το άρθρο 14 του κανονισμού (ΕΚ) αριθ. 1255/1999 ορίζει το επίπεδο των ενισχύσεων για το γάλα που παρέχεται στους μαθητές στα σχολικά ιδρύματα και προβλέπει την προσαρμογή του επιπέδου των ενισχύσεων για άλλα επιλέξιμα προϊόντα. Με σκοπό την απλοποίηση του καθεστώτος διανομής γάλακτος στα σχολεία, με ταυτόχρονη ανταπόκριση στις σημερινές τάσεις στον τομέα της υγείας και της διατροφής, είναι σκόπιμο να οριστεί μια κατ’ αποκοπή ενίσχυση για όλες τις κατηγορίες γάλακτος.

10. Τα ποσά της ενίσχυσης που ορίζονται στο πλαίσιο του καθεστώτος διανομής γάλακτος στα σχολεία εφαρμόζονται από τον Ιούλιο έως το Ιούνιο κάθε έτους, ενώ σε ορισμένα κράτη μέλη το σχολικό έτος τελειώνει τον Ιούλιο. Η εφαρμογή δύο διαφορετικών ποσοστών κατά το ίδιο σχολικό έτος δημιουργεί σοβαρά προβλήματα για την εφαρμογή του καθεστώτος. Προκειμένου να αποφεύγεται η κατάσταση αυτή, το ποσό της ενίσχυσης πρέπει να εφαρμόζεται από τον Αύγουστο έως τον Ιούλιο. Κατά συνέπεια, είναι σκόπιμο να παραταθεί έως τις 31 Ιουλίου 2007 η περίοδος κατά τη διάρκεια της οποίας εφαρμόζονται τα τρέχοντα ποσά ενίσχυσης για το σχολικό έτος 2006/2007.

11. Το άρθρο 26 του κανονισμού (ΕΚ) αριθ. 1255/1999 προβλέπει την υποχρεωτική χρήση πιστοποιητικού εισαγωγής για όλες τις εισαγωγές προϊόντων που αναφέρονται στο άρθρο 1 του εν λόγω κανονισμού. Σήμερα υπάρχουν άλλα συστήματα παρακολούθησης πλην του συστήματος των πιστοποιητικών, τα οποία παρέχουν πιο ακριβή, ενημερωμένα και διαφανή στοιχεία. Κατά περίπτωση, τα συστήματα αυτά θα πρέπει επίσης να εφαρμόζονται για τις εισαγωγές γαλακτοκομικών προϊόντων. Κατά συνέπεια, η αίτηση πιστοποιητικού εισαγωγής θα πρέπει να μην είναι υποχρεωτική, ενώ η Επιτροπή θα εξουσιοδοτηθεί να θεσπίσει ένα σύστημα πιστοποίησης εφόσον κρίνεται σκόπιμο.

12. Ο κανονισμός (ΕΚ) αριθ. 1255/1999 πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1255/1999 τροποποιείται ως εξής:

1) Στο άρθρο 4 παράγραφος 1, το στοιχείο β) αντικαθίσταται από το ακόλουθο κείμενο:

«β) αποκορυφωμένο γάλα σε σκόνη, 169,80 από την 1η Σεπτεμβρίου 2007»·

2) Το άρθρο 6 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Οι οργανισμοί παρέμβασης αγοράζουν βούτυρο σύμφωνα με τις διατάξεις του άρθρου 2 στο 90% της τιμής παρέμβασης κατά την περίοδο από την 1η Μαρτίου έως τις 31 Αυγούστου οποιουδήποτε έτους, βάσει όρων που πρόκειται να καθοριστούν.

Στην περίπτωση που οι προσφερόμενες στην παρέμβαση ποσότητες κατά την ανωτέρω περίοδο υπερβαίνουν τους 30.000 τόνους το 2008 και μετέπειτα, η Επιτροπή μπορεί να αναστείλει τις αγορές από την παρέμβαση.

Στις περιπτώσεις αυτές, οι αγορές από τους οργανισμούς παρέμβασης μπορούν να πραγματοποιούνται με διαρκή διαγωνισμό, βάσει όρων που πρόκειται να καθοριστούν.»·

β) στην παράγραφο 2 το δεύτερο εδάφιο καταργείται·

γ) η παράγραφος 3 τροποποιείται ως εξής:

i) το πρώτο εδάφιο αντικαθίσταται από το ακόλουθο κείμενο:

«Ενισχύσεις για την ιδιωτική αποθεματοποίηση χορηγούνται για:

- το μη αλατισμένο βούτυρο που παράγεται από κρέμα ή γάλα σε εγκεκριμένη επιχείρηση της Κοινότητας, ελάχιστης περιεκτικότητας κατά βάρος σε λιπαρές ουσίες βουτύρου 82%, μέγιστης περιεκτικότητας κατά βάρος σε μη λιπαρό στερεό υπόλειμμα γάλακτος 2% και μέγιστης περιεκτικότητας κατά βάρος σε νερό 16%,

- το αλατισμένο βούτυρο που παράγεται από κρέμα ή γάλα σε εγκεκριμένη επιχείρηση της Κοινότητας, ελάχιστης περιεκτικότητας κατά βάρος σε λιπαρές ουσίες βουτύρου 80%, μέγιστης περιεκτικότητας κατά βάρος σε μη λιπαρό στερεό υπόλειμμα γάλακτος 2%, μέγιστης περιεκτικότητας κατά βάρος σε νερό 16% και μέγιστης περιεκτικότητας κατά βάρος σε αλάτι 2%.»·

ii) το δεύτερο εδάφιο διαγράφεται.

3) Το άρθρο 7 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Ο οργανισμός παρέμβασης που ορίζεται από κάθε κράτος μέλος αγοράζει στην τιμή παρέμβασης, υπό τους όρους που θα καθοριστούν, το αποκορυφωμένο γάλα σε σκόνη πρώτης ποιότητας που παρασκευάζεται με τη μέθοδο του ραντισμού (spray) σε εγκεκριμένη επιχείρηση στην Κοινότητα, από γάλα αγελάδας το οποίο προσφέρεται κατά τη διάρκεια της περιόδου από 1ης Μαρτίου έως 31 Αυγούστου και:

- τηρεί ελάχιστη περιεκτικότητα κατά βάρος σε πρωτεΐνες 34,0% επί του στερεού και χωρίς λιπαρές ουσίες υπολείμματα,

- ικανοποιεί τις απαιτήσεις διατήρησης που θα καθορισθούν,

- πληροί τους όρους που θα καθορισθούν όσον αφορά την ελάχιστη ποσότητα και τη συσκευασία.

Η τιμή παρέμβασης είναι η ισχύουσα την ημέρα παρασκευής του αποκορυφωμένου γάλακτος σε σκόνη και εφαρμόζεται στο αποκορυφωμένο γάλα σε σκόνη που παραδίδεται στην αποθήκη η οποία ορίζεται από τον οργανισμό παρέμβασης. Οι κατ’ αποκοπή δαπάνες μεταφοράς βαρύνουν, υπό όρους που θα καθοριστούν, τον οργανισμό παρέμβασης αν το αποκορυφωμένο γάλα σε σκόνη έχει παραδοθεί σε αποθήκη που βρίσκεται πέραν μιας αποστάσεως, η οποία θα καθοριστεί, από τον τόπο στον οποίο είχε αποθηκευθεί το αποκορυφωμένο γάλα σε σκόνη.

Το αποκορυφωμένο γάλα σε σκόνη μπορεί να αποθηκευθεί μόνο σε αποθήκες που πληρούν τους όρους που θα καθοριστούν.»·

β) η παράγραφος 3 διαγράφεται.

4) Στο άρθρο 10, το στοιχείο α) αντικαθίσταται από το ακόλουθο κείμενο:

«α) οι λεπτομέρειες εφαρμογής του παρόντος κεφαλαίου·».

5) Στο άρθρο 13 παράγραφος 1, το στοιχείο β) διαγράφεται.

6) Το άρθρο 14 παράγραφος 3 αντικαθίσταται από το ακόλουθο κείμενο:

«3. Η κοινοτική ενίσχυση ανέρχεται σε:

- 18,61 ευρώ ανά 100 kg πλήρους γάλακτος για την περίοδο από την 1η Ιουλίου 2006 έως τις 31 Ιουλίου 2007,

- 16,11 ευρώ ανά 100 kg όλου του γάλακτος από την 1η Αυγούστου 2007 και μετέπειτα.

Για τα άλλα επιλέξιμα γαλακτοκομικά προϊόντα, τα ποσά της ενίσχυσης καθορίζονται ανάλογα με τα γαλακτικά συστατικά του εκάστοτε προϊόντος.»

7) Το άρθρο 26 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Για κάθε εισαγωγή στην Κοινότητα και εξαγωγή εκτός Κοινότητας ενός ή περισσότερων από τα προϊόντα του άρθρου 1, είναι δυνατό να απαιτείται η προσκόμιση πιστοποιητικού εισαγωγής ή εξαγωγής.»

β) στην παράγραφο 3, το στοιχείο α) αντικαθίσταται από το ακόλουθο κείμενο:

«α) Ο κατάλογος των προϊόντων για τα οποία απαιτείται πιστοποιητικό εξαγωγής και οι διαδικασίες εισαγωγής για τις οποίες δεν απαιτείται πιστοποιητικό εισαγωγής·».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιουλίου 2007. Εντούτοις, οι παράγραφοι 1, 2, 3 στοιχείο α) και 4 του άρθρου 1 εφαρμόζονται από την 1η Σεπτεμβρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

2007/0027 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2597/97 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[7],

τη γνώμη τoυ Ευρωπαϊκoύ Κoινoβoυλίoυ[8],

Εκτιμώντας τα ακόλουθα:

13. Το άρθρο 3 του κανονισμού (ΕΚ) αριθ. 2597/97[9] ορίζει τα προϊόντα που θεωρούνται ως γάλα κατανάλωσης, ιδίως όσον αφορά την περιεκτικότητά τους σε λιπαρές ουσίες.

14. Προκειμένου να διευκολυνθεί η μετάβαση από τους υφιστάμενους προενταξιακούς εθνικούς κανόνες στους κοινοτικούς κανόνες, θεσπίστηκαν διάφορες μεταβατικές παρεκκλίσεις με την ευκαιρία των πρόσφατων προσχωρήσεων.

15. Λαμβανομένων υπόψη των ποικίλων συνηθειών των καταναλωτών στα διάφορα κράτη μέλη καθώς και των παρεκκλίσεων που πρόκειται να λήξουν, κρίνεται σκόπιμο να επιτραπεί η διάθεση στο εμπόριο, ως γάλα κατανάλωσης, προϊόντων με περιεκτικότητα σε λιπαρές ουσίες άλλη από την προβλεπόμενη στις τρεις υφιστάμενες κατηγορίες.

16. Για λόγους σαφήνειας για τους καταναλωτές, το εν λόγω γάλα δεν πρέπει ωστόσο να αποκαλείται πλήρες γάλα, ημιαποκορυφωμένο γάλα ή αποκορυφωμένο γάλα, η δε περιεκτικότητά του σε λιπαρές ουσίες πρέπει να αναγράφεται ευδιάκριτα στη συσκευασία.

17. Ο κανονισμός (ΕΚ) αριθ. 2597/97 πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 3 παράγραφος 1 του κανονισμού (ΕΚ) αριθ. 2597/97, προστίθεται το ακόλουθο δεύτερο εδάφιο:

«Το θερμικά επεξεργασμένο γάλα που πληροί τις απαιτήσεις ως προς την περιεκτικότητα σε λιπαρές ουσίες που προβλέπονται στα στοιχεία β), γ) και δ) του πρώτου εδαφίου μπορεί να θεωρηθεί γάλα κατανάλωσης, υπό τον όρο ότι η περιεκτικότητα σε λιπαρές ουσίες αναγράφεται σαφώς και ευανάγνωστα στη συσκευασία με τη μορφή “περιεκτικότητα σε λιπαρές ουσίες ...%”.» Το εν λόγω γάλα δεν περιγράφεται ως πλήρες γάλα, ημιαποκορυφωμένο γάλα ή αποκορυφωμένο γάλα. Τα κράτη μέλη δύνανται να επιτρέψουν στους παραγωγούς να αναφέρουν την περιεκτικότητα σε λιπαρές ουσίες με τη μορφή «περιεκτικότητα σε λιπαρές ουσίες …% + 0.2%».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιουλίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ: 05 02 12 | ΠΙΣΤΩΣΕΙΣ (ΔΕ 2007): 587 000 000 ευρώ. |

2. | ΤΙΤΛΟΣ: – οδηγία του Συμβουλίου για την τροποποίηση της οδηγίας 2001/114/ΕΚ για ορισμένα, μερικά ή ολικά αφυδατωμένα, διατηρημένα γάλατα που προορίζονται για τη διατροφή του ανθρώπου, – κανονισμός του Συμβουλίου για την τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων, – κανονισμός του Συμβουλίου για την τροποποίηση του κανονισμού (ΕΚ) αριθ. 2597/97 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης. |

3. | ΝΟΜΙΚΗ ΒΑΣΗ: Άρθρο 37 της συνθήκης |

4. | ΣΤΟΧΟΙ: Οι προτεινόμενες τροποποιήσεις θα επιτρέψουν ιδίως την απλοποίηση ορισμένων κανόνων στον γαλακτοκομικό τομέα. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (σε εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2007 (σε εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2008 (σε εκατ. ευρώ) |

5.0 | ΔΑΠΑΝΕΣ – ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ / ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | – | –16,1 |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ / ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

2009 | 2010 | 2011 | 2012 |

5.0.1 | ΠΡΟΒΛΕΨΕΙΣ ΔΑΠΑΝΩΝ | –22,4 | –19,5 | –21,2 | –19,6 |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | ΤΡΟΠΟΣ ΥΠΟΛΟΓΙΣΜΟΥ: Βλ. παραρτήματα I και II. |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Η πρόταση δεν έχει επιπτώσεις στις διοικητικές δαπάνες. |

ΠΑΡΑΡΤΗΜΑ I : ΥΠΟΛΟΓΙΣΜΟΣ ΤΩΝ ΔΗΜΟΣΙΟΝΟΜΙΚΩΝ ΕΠΙΠΤΩΣΕΩΝ ΤΗΣ ΠΡΟΤΑΣΗΣ (εκατ. ευρώ)

Οικονομικό έτος | 2008 | 2009 | 2010 | 2011 | 2012 | 2013 |

A. Μέτρα απλοποίησης και τεχνικές αναπροσαρμογές χωρίς δημοσιονομικές επιπτώσεις: |

– Κατάργηση του συστήματος ενεργοποίησης για την παρέμβαση για το βούτυρο (1), | π.υ. | π.υ. | π.υ. | π.υ. | π.υ. | π.υ. |

– κατάργηση της ιδιωτικής αποθεματοποίησης για την κρέμα, |

– κατάργηση της ιδιωτικής αποθεματοποίησης για το ΑΓΣ, |

– κατάργηση της εθνικής κατηγορίας ποιότητας για το βούτυρο ως κριτήριο επιλεξιμότητας για τη χορήγηση κοινοτικής ενίσχυσης, |

– κατάργηση της δυνατότητας αγοράς βουτύρου από τις ένοπλες δυνάμεις σε μειωμένη τιμή, |

– καθορισμός της κοινοτικής ενίσχυσης για τη διανομή γάλακτος στους μαθητές στο ίδιο επίπεδο για όλη τη διάρκεια του σχολικού έτους, |

– υποχρεωτική χρήση πιστοποιητικών εισαγωγής μόνον εφόσον απαιτείται για λόγους διαχείρισης. |

B. Μέτρα με πιθανές δημοσιονομικές επιπτώσεις: |

1. Τυποποίηση της περιεκτικότητας σε πρωτεΐνες σε 34% (βλ. παράρτημα II) Οι πιθανές επιπτώσεις της τυποποίησης στις αγορές γαλακτοκομικών προϊόντων αναλύθηκαν με το μοντέλο μεσοπρόθεσμων προβλέψεων που χρησιμοποιείται στη ΓΔ AGRI (2). Τα αποτελέσματα του μοντέλου δείχνουν ότι η τυποποίηση θα οδηγήσει σε αύξηση των διαθέσιμων πρωτεϊνών όσον αφορά τα γαλακτοκομικά προϊόντα. Το μεγαλύτερο μέρος των πρωτεϊνών αυτών αφορά το τυρί και τα νωπά προϊόντα γάλακτος, ενώ σημειώνεται μέτρια αύξηση όσον αφορά την παραγωγή ΑΓΣ. Επιπλέον, η αυξημένη παραγωγή τυριού και νωπών προϊόντων γάλακτος θα απορροφήσει περισσότερες λιπαρές ουσίες με αποτέλεσμα τη μείωση της παραγωγής βουτύρου και των εξαγωγών βουτύρου, γεγονός το οποίο θα οδηγήσει σε χαμηλότερες δαπάνες σχετικά με τις εξαγωγές βουτύρου. Η τιμή παρέμβασης για το ΑΓΣ μειώνεται από το 2008 και μετέπειτα κατά 2,8%. | –16,1 | –22,4 | –19,5 | –21,2 | –19,6 | –18,5 |

2. Χρήση κατ’ αποκοπή ενίσχυσης για τον υπολογισμό της διανομής γάλακτος στα σχολεία Το προτεινόμενο μέτρο θα παραμείνει στο πλαίσιο αμετάβλητου συνολικού προϋπολογισμού. | – | – | – | – | – | – |

3. Απλοποίηση του κανονισμού για το γάλα κατανάλωσης Εκτιμάται ότι η ελευθέρωση του τρόπου παραγωγής και εμπορίας του γάλακτος κατανάλωσης δεν θα οδηγήσει σε μεταβολή του ρυθμού της στροφής προς το γάλα κατανάλωσης με χαμηλότερη περιεκτικότητα σε λιπαρές ουσίες. | – | – | – | – | – | – |

ΣΥΝΟΛΟ | –16,1 | –22,4 | –19,5 | –21,2 | –19,6 | –18,5 |

(1) Η κατάργηση του συστήματος ενεργοποίησης δεν αναμένεται να οδηγήσει σε αύξηση των δαπανών όσον αφορά την παρέμβαση βουτύρου, παρά τη θέσπιση της δυνατότητας παράδοσης στην παρέμβαση για τις επιχειρήσεις σε χώρες με μέσες τιμές αγοράς κατώτερες από το 92%. Η αγορά στο 90% της τιμής παρέμβασης περιορίζεται ήδη σε 30.000 τόνους και δεν αναμένεται η συνολική ποσότητα που προσφέρεται στην παρέμβαση να αυξηθεί μετά την κατάργηση του συστήματος ενεργοποίησης. Εάν οι επιχειρήσεις χωρών με μέσες τιμές αγοράς άνω του 92% κάνουν προσφορές, αυτό θα οδηγήσει στην ταχύτερη επίτευξη του ορίου των 30 000 τόνων. Επιπλέον, σήμερα οι επιχειρήσεις σε κράτος μέλος όπου η παρέμβαση δεν είναι ανοιχτή μπορούν να υποβάλουν προσφορές σε κράτος μέλος στο οποίο η παρέμβαση είναι ανοιχτή. (2) Το βασικό σενάριο για την προσομοίωση βασίζεται στην ισορροπία της αγοράς που αναφέρεται στη δημοσίευση του Ιουλίου 2006 με τίτλο «Prospects for Agriculture markets and Income in the European Union 2006–2013» (ΓΔ Agri). |

ΠΑΡΑΡΤΗΜΑ ΙΙ : ΥΠΟΛΟΓΙΣΜΟΣ ΤΩΝ ΔΗΜΟΣΙΟΝΟΜΙΚΩΝ ΕΠΙΠΤΩΣΕΩΝ ΤΗΣ ΤΥΠΟΠΟΙΗΣΗΣ ΤΩΝ ΠΡΩΤΕΪΝΩΝ ΣΤΙΣ ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ

ΠΡΟΫΠΟΛΟΓΙΣΜΟΣ 2008 | ΠΡΟΫΠΟΛΟΓΙΣΜΟΣ 2009 | ΠΡΟΫΠΟΛΟΓΙΣΜΟΣ 2010 | ΠΡΟΫΠΟΛΟΓΙΣΜΟΣ 2011 | ΠΡΟΫΠΟΛΟΓΙΣΜΟΣ 2012 | ΠΡΟΫΠΟΛΟΓΙΣΜΟΣ 2013 |

Εξαγωγή ΒΟΥΤΥΡΟΥ |

βασικές ποσότητες | 1 000 τ | a | 236 | 260 | 257 | 254 | 244 | 226 |

ποσότητες σύμφωνα με την πρόταση | 1 000 τ | b | 228 | 248 | 244 | 241 | 231 | 213 |

απόκλιση | 1 000 τ | c = b – a | –8 | –12 | –13 | –13 | –13 | –13 |

βασική επιστροφή | ευρώ / τ | d | 1 030 | 1 020 | 980 | 970 | 910 | 870 |

επιστροφή σύμφωνα με το σενάριο | ευρώ / τ | e | 1 010 | 1 010 | 980 | 960 | 900 | 860 |

απόκλιση | ευρώ / τ | f = e – d | –20 | –10 | 0 | –10 | –10 | –10 |

αντίκτυπος των χαμηλότερων ποσοτήτων | εκατ. ευρώ | g = c * d /1000 | –8,2 | –12,2 | –12,7 | –12,6 | –11,8 | –11,3 |

αντίκτυπος των ποσοτήτων που προκύπτουν | εκατ. ευρώ | h= b * f /1000 | –4,6 | –2,5 | 0,0 | –2,4 | –2,3 | –2,1 |

ΣΥΝΟΛΟ | εκατ. ευρώ | i = g + h | –12,8 | –14,7 | –12,7 | –15,0 | –14,1 | –13,4 |

Εξαγωγή ΑΓΣ |

βασικές ποσότητες | 1 000 τ | a | 110 | 100 | 91 | 85 | 80 | 77 |

ποσότητες σύμφωνα με την πρόταση | 1 000 τ | b | 113 | 94 | 85 | 79 | 74 | 71 |

απόκλιση | 1 000 τ | c = b – a | 3 | –6 | –6 | –6 | –6 | –6 |

βασική επιστροφή | ευρώ / τ | d | 400 | 340 | 280 | 240 | 170 | 140 |

επιστροφή σύμφωνα με το σενάριο | ευρώ / τ | e | 360 | 280 | 220 | 180 | 110 | 80 |

απόκλιση | ευρώ / τ | f = e – d | –40 | –60 | –60 | –60 | –60 | –60 |

αντίκτυπος των αρχικών ποσοτήτων | εκατ. ευρώ | g = a * f /1000 | –4,4 | –6,0 | –5,5 | –5,1 | –4,8 | –4,6 |

αντίκτυπος των συμπληρωματικών ποσοτήτων | εκατ. ευρώ | h = c * e /1000 | 1,1 | –1,7 | –1,3 | –1,1 | –0,7 | –0,5 |

ΣΥΝΟΛΟ | εκατ. ευρώ | i = g + h | –3,3 | –7,7 | –6,8 | –6,2 | –5,5 | –5,1 |

ΑΝΤΙΚΤΥΠΟΣ ΒΟΥΤΥΡΟ + ΑΓΣ | –16,1 | –22,4 | –19,5 | –21,2 | –19,6 | –18,5 |

[1] ΕΕ C … της …, σ. ….

[2] ΕΕ C … της …, σ. ….

[3] ΕΕ L 15 της 17.1.2002, σ. 19. Οδηγία όπως τροποποιήθηκε με την πράξη προσχώρησης του 2003.

[4] ΕΕ C … της …, σ. ….

[5] ΕΕ C … της …, σ. ….

[6] ΕΕ L 160 της 26.6.1999, σ. 48. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1913/2005 (ΕΕ L 307 της 25.11.2005, σ. 2).

[7] ΕΕ C … της …, σ. ….

[8] ΕΕ C … της …, σ. ….

[9] ΕΕ L 351 της 23.12.1997, σ. 13. Κανονισμός όπως τροποποιήθηκε από τον κανονισμό (ΕΚ) αριθ. 1602/1999 (ΕΕ L 189 της 22.7.1999, σ. 43).